text: РЕГЛАМЕНТ (ЕС) № 438/2013 НА КОМИСИЯТА
  от 13 май 2013 година
  за изменение и поправка на приложение II към Регламент (ЕО) № 1333/2008 на Европейския парламент и на Съвета по отношение на употребата на някои добавки в храните
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
  като има предвид, че:
  (1)
  С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
  (2)
  Списъкът може да бъде актуализиран в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), която може да бъде започната по инициатива на Комисията или при постъпване на заявление.
  (3)
  Списъкът на Съюза беше изготвен на базата на добавките в храните, които са разрешени за употреба в храни в съответствие с Директива 94/35/ЕО на Европейския парламент и на Съвета от 30 юни 1994 г. относно подсладители за влагане в храни (3), Директива 94/36/ЕО на Европейския парламент и на Съвета от 30 юни 1994 г. относно оцветители за влагане в храни (4) и Директива 95/2/ЕО на Европейския парламент и на Съвета от 20 февруари 1995 г. относно добавките в храни, различни от оцветители и подсладители (5), и след проверяване на съответствието им с членове 6, 7 и 8 от Регламент (ЕО) № 1333/2008. Списъкът на Съюза, установен в приложение II към Регламент (ЕО) № 1333/2008, се изготвя на базата на категориите храни, към които добавките в храните, изброени в посочения списък, могат да бъдат добавени.
  (4)
  Поради затруднения, срещнати по време на прехвърлянето на добавките в храните към новата система за категоризиране, предвидена в приложение II към Регламент (ЕО) № 1333/2008, са били въведени някои грешки, които следва да бъдат коригирани. По-специално употребата на антиоксиданти в белени, нарязани и наситнени плодове и зеленчуци следва да се ограничи само до предварително опаковани, охладени и непреработени плодове и зеленчуци, готови за консумация. Употребата на сорбинова киселина - сорбати, бензоена киселина - бензоати; p-хидроксибензоати (E 200-219) следва да продължава да бъде разрешена в термично обработени месни продукти, а използването на натамицин (E 235) следва да продължи да бъде разрешено в термично обработени сушено консервирани колбаси. Следва да се въведат максимални граници за употребата на Куркумин (Е 100) в преработена риба и преработени продукти от рибарството, включително мекотели и ракообразни, съответстващи на нивата, посочени в Директива 94/36/ЕО. Максималните граници за употребата на силициев диоксид - силикати (E 551-559) следва да бъдат променени на quantum satis, както е посочено в Директива 95/2/ЕО, а за употребата на силициев диоксид - силикати (E 551-553) - както е посочено в Регламент (ЕС) № 380/2012 на Комисията от 3 май 2012 г. за изменение на приложение II към Регламент (ЕО) № 1333/2008 на Европейския парламент и на Съвета по отношение на условията за употреба и количествата на употреба на съдържащите алуминий добавки в храните (6).
  (5)
  Необходими са разяснения по отношение на употребата на добавките в храните в някои категории храни. В категория храна 13.1.4 „Други храни за малки деца“ следва да бъдат определени условия на употреба за добавките в храните E 332 „Калиеви цитрати“ и E 338 „Фосфорна киселина“. В категория храна 14.2.6 „Спиртни напитки съгласно определението от Регламент (ЕО) № 110/2008“ употребата на оцветители за храни следва да не бъде разрешена в Geist, както е определено в приложение II, точка 17 от Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (7). Употребата на оцветителите за храни хинолиново жълто (E 104), сънсет жълто FCF/жълто-оранжев S (E 110) и понсо 4R, кохинил червено A (E 124) в някои спиртни напитки следва да бъде въведена отново, тъй като това не представлява заплаха за безопасността на децата. Следва да се поясни, че карамел (Е 150a-d) може да се употребява във всички продукти, принадлежащи към категорията храна 14.2.7.1 „Ароматизирани вина“.
  (6)
  Поради това списъкът на Съюза на добавките в храните следва да се коригира, изясни и допълни, за да се включат всички употреби, които са разрешени и са в съответствие с членове 6, 7 и 8 от Регламент (ЕО) № 1333/2008.
  (7)
  Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните („Органа“), за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да окаже въздействие върху човешкото здраве. Тъй като списъкът на Съюза се изменя, за да се включат вече разрешени употреби в съответствие с Директива 94/35/ЕО, Директива 94/36/ЕО и Директива 95/2/ЕО, не е възможно актуализираният списък да окаже въздействие върху човешкото здраве. Поради това не е необходимо да се изиска становището на Органа.
  (8)
  Поради това приложение II към Регламент (ЕО) № 1333/2008 следва да бъде съответно изменено и коригирано.
  (9)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 1333/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 13 май 2013 година.